識時梅歌
作者：謝璡
朝代：宋

paragraphs: 寇至人遠避，寇退人復歸。
歸來尋舊址，草蕪迷荒基。
哀哉住傍梅，清夢常相依。
可憐歲寒心，能識存亡機。
不欲染塵垢，先枯避時虞。
方今向太平，枯幹生新枝。
主人修廢墜，古梅仍春輝。
俗態分榮瘁，梅心無改移。
如我耐寒友，頭白不相違。
梅花自奇絕，世事與古別。
花下獨徘徊，似聽梅花說。
不願傍官驛，驛外塵飛多馬跡。
幾番驛使自南來，南枝折盡花狼藉。
不願在深宮，蛾眉人去壽陽空。
繽紛簷下花飛片，不上宮粧入草叢。
不願在西湖，舊時逋仙迹已蕪。
可惜暗香疎影處，邇來都是給樵蘇。
不願近東閣，無人更管花開落。
黄昏風雨鎖朱門，和羹人伴歸沙漠。
但願開向千巖窟，饕虐馮陵任風雪。
花香只繞處士廬，花飛不點征人骨。
吟翁索笑癡更癡，誰似梅花能識時。
始終不渝含酸味，去就長存調鼎資。
廣平鐵石筆何在，生死與我深相知。